In memoriam dr. Mészáros István 

(1948–2026)
Dr. Mészáros István 1948. február 11-én született Mélykúton. Általános és középiskolai tanulmányait Dunaújvárosban végezte, majd 1966-ban felvételt nyert a Pécsi Orvostudományi Egyetemre. Már egyetemi évei alatt bekapcsolódott a tudományos diákköri munkába a dr. Romhányi György professzor által vezetett Kórbonctani Intézetben. Orvosi diplomáját 1972-ben cum laude minősítéssel szerezte meg.

Katonai szolgálatának letöltése után, 1974-ben került a Pécsi Orvostudományi Egyetem Idegsebészeti Klinikájára, amelynek hosszú éveken át meghatározó munkatársa volt. Neurológiából 1977-ben, idegsebészetből 1980-ban tett szakvizsgát. Tudományos érdeklődése kezdetben az idegrendszeri daganatok, később elsősorban a hátsó koponyagödör és a craniovertebralis átmenet betegségei, valamint ezek mikrosebészeti kezelése felé fordult. Részt vett az agyi keringés és a cerebralis mikrocirkuláció kutatásában is. Tudományos eredményeit 1988-ban kandidátusi értekezésben foglalta össze. 

Szakmai fejlődését számos külföldi tanulmányút és kongresszusi részvétel segítette. Halléban, Grazban, Erfurtban, Tübingenben és Berlinben szerzett tapasztalatokat, és rendszeresen részt vett a hazai, valamint a nemzetközi idegsebészeti tudományos életben.

1982-től vezette a klinika intenzív osztályát. Magabiztos fellépését kiváló szervező- és irányítókészség egészítette ki. Vezetői képességeit nemcsak az intenzív osztály élén, hanem a szigetvári kórházban töltött osztályvezetői időszaka alatt is bizonyította. Következetessége, szakmai biztonsága és felelősségvállalása munkatársai elismerését és ragaszkodását is kivívta. Egy korabeli  jellemzés is kiemelte lelkiismeretes, pontos munkavégzését, kifogástalan kollegiális kapcsolatait, valamint átlagon felüli szervező- és irányítóképességét. 

Eredeti gondolkodású, erős egyéniség volt. Különleges érzéke volt az alkalomhoz illő, szellemes megjegyzésekhez és a találó „bon mot”-khoz. Váratlan bemondásaival a nehéz és feszült helyzetekben - még a régi, „poroszos klinikai világban” is - gyakran felszabadult nevetést váltott ki kollégáiból. Humora, szellemi frissessége és sajátos látásmódja elválaszthatatlan része volt személyiségének.

Szépen rajzolt, finom kézügyessége sebészi munkájában is megmutatkozott. Pontossága és technikai érzéke különösen a nagy figyelmet igénylő idegsebészeti és mikrosebészeti beavatkozások során szolgálta betegei gyógyulását.

Egy sebész életművének talán legnagyobb elismerése azoknak a betegeknek a hálája, akiknek életét megmentette, meghosszabbította vagy jobbá tette. Dr. Mészáros István agydaganatos, agyi érbetegségben szenvedő és súlyos gerincbeteg páciensei közül sokan évtizedeken át szeretettel és hálával emlékeztek kezelőorvosukra.
A PTE KK Idegsebészeti Klinikájának egykori és jelenlegi munkatársai őszinte részvéttel osztoznak családja gyászában, szakmai igényességét, emberi tartását, különleges humorát és alakját kegyelettel megőrzik emlékezetükben. 

Nyugodjék békében!

